Haymo; miseratione divina Matisconensis ecclesiæ minister humilis, universis præsentes litteras inspecturis, salutem in Domino. Noveritis quod Achardus de Maciaco, miles, in nostra præsentia constitutus, confessus est se vendidisse pretio quater viginti librarum Cluniacensium quicquid habebat apud Besornay et in parrochia Sancti Vincentii, in hominibus, in pratis, in aliis terris cultis sive incultis, in nemoribus, in aquis, in consuetudinibus et aliis, quocunque modo illa habebat in prædictis locis, ecclesiæ Cluniacensi, promittens, præstito corporaliter juramento, se prædictam venditionem servare imperpetuum nec contravenire per se vel per alium; renontians exceptioni non numeratæ pecuniæ et omni actioni et exceptioni et omni auxilio juris tam canonici quam civilis, et omnibus actionibus et exceptionibus sibi competentibus vel deinceps competituris. Promisit insuper præstito juramento prædicta omnia se contra omnes garantire Cluniacensi ecclesiæ. In cujus rei memoriam et testimonium, ad petitionem dicti Achardi, præsentibus litteris sigillum nostrum duximus apponendum. Datum die mercurii proxima post octavas Paschæ, anno Domini Mº CCº XXXº VIº.